Kronika (egunkaria)

Kronika Arano, Astigarraga, Ereñotzu, Goizueta eta Hernanin banatzen den euskarazko egunkaria da. Bi aldeetatik inprimatutako orri bakar bat da, doakoa da eta bailarako berriak ematen ditu.

Astelehenetik igandera argitaratzen den euskarazko egunkari bakarra da.

Hala Kronika nola Dobera elkartea Topagunea euskara elkarteen federazioko kideak dira.

Egoitza 
Egunkariaren egoitza —eta Dobera Euskara Elkartearena ere— Hernaniko Larramendi Kaleko 11. zenbakian dago.

Historia 
2000 urteko ekainaren 23an Hernaniko kronika jarri zen martxan Dobera Euskara Elkartearen eskutik. Hiru langilez osatutako lan taldeak jarri zuen proiektua martxan: Jexux Mari Irazu, Unai Agirre eta Aritz Zerain. Lehen hiru urteetan astean bost zenbaki kaleratzen zituen, ostegunetik astelehenera. Bi orrialdeko egunkaria zen aurreneko urteetan. 2003ko urtarrilaren 8an astean sei zenbaki argitaratzen hasi zen. Handik urtebetera, 2004ko urtarrilaren 27an egunero argitaratzen hasi zen.

Egunero argitaratzearekin batera orrialde kopurua ere hazten joan da Hernaniko kronikan. 2005. urteko urtarrilaren 15etik aurrera asteburuetan lau orrialde argitaratzen hasi zen. 2006ko urtarrilaren 28tik aurrera asteburuetako zenbakiak zortzi orrialdetakoak izaten hasi ziren. 

2014an bailara osora zabaldu zen, Donostiara izan ezik, Astigarragako Kronika eta Urumeako Kronika edizioak sortuz. Gaur egun edizio bateratua kaleratzen da bailara osorako, eta horretan sei langilek dihardute, lau kazetari eta hiru marrazkilarik kolaboratzen dute egunkariaren edukiak osatzen, baita Hernaniko lau ikastetxe eta bi euskaltegitako ikasleek ere.

Ale kopurua 
Hernaniko kronikak gaur egun 4.000 ale kaleratzen ditu egunero. 2000 urtean, martxan jarri zenean, 1.500 ale kaleratzen zituen. Ikertalde enpresak 2007an Buruntzaldeko mankomunitatearentzak eginiko ikerketaren arabera, Hernaniko kronikak 15.000 irakurle ditu.

Erreferentziak

Kanpo estekak 

 Kronika egunkariaren webgunea.
 TOKIKOM tokiko aldizkarien webgunea.

Euskal Herriko egunkariak
Euskarazko hedabideak
Gipuzkoako hedabideak